རྒྱལ་དབང་ལྔ་བ་མཆོག་ལ་མཚོན་ན་ཡང་།མན་སོག་གི་རྒྱལ་དཔོན་རིགས་ལ་ཕར་བསྟུན་ཤེད་ཅི་ཆེའི་ཁར།མན་ཆིན་རྒྱལ་རྒྱུད་རྣམས་འཇམ་པའི་དབྱངས་དངོས་ཀྱི་རྣམ་འཕྲུལ་དུ་བསྒྲགས་པ་དང་ལྷན་དུ་རང་ལས་གཞན་གཅེས་སམ་གཞན་བསྟོད་རང་སྨད་ཀྱི་ལྟ་གྲུབ་དེ་བོད་ཀྱི་སྲིད་དོན་གྱི་ཐོག་མཐའ་བར་གསུམ་དུ་ཡོངས་ཁྱབ་ངང་སྤྱད་ཡོད།དཔེར་མཚོན་ཞིག་དྲངས་ན།དུ་ཀུ་ལའི་གོས་བཟང་།སོགས་སུ།གནམ་བསྐོས་འཇམ་དབྱངས་གོང་མའི་ལུང་གིས་བསྔགས་པའི་ཏཱ་ལའི་བླ་མ་བཛྲ་དྷ་རར་འབོད་པའི་གཏམ།ཞེས་པ་དང་།རྒྱལ་པོ་བཞུགས་ཁྲི་མིའི་སྐེད་པ་དང་མཉམ་པའི་སྟེང་ཁྲིའུ་ཤིང་གི་ཁར་བཞུགས།དེ་དང་འདོམ་པ་གང་ལས་མི་རིང་བའི་སར་ངེད་ལ་རྒྱལ་པོའི་བཞུགས་ཁྲི་ལས་ཅུང་དམའ་བ་ཞིག་འདུག་པའི་སྟེང་དུ་བསྡད།གསོལ་ཇ་བྱུང་བའི་དུས་སྔོན་ལ་འཐུང་གསུངས་ཀྱང་དེ་འདྲ་མི་འགབ་ཞུས་པས་དུས་མཉམ་དུ་འཐུང་གནང་བ་སོགས་མཐོང་གཟོས་ཤིན་ཏུ་ཆེ་བ་མཛད།ཞེས་སོགས་གསུངས་པ་ལྟ་བུ་མང་ཞིང་།ཕྱོགས་མཚུངས་བོད་ཀྱི་བླ་སྤྲུལ་གཞན་མང་པོས་ཀྱང་མན་སོག་གི་མཐོ་རིམ་དཔོན་རིགས་ཁག་ལ་བོད་རང་གི་རྒྱལ་དཔོན་ལས་ཀྱང་ཆེ་བསྟོད་བསྔགས་བརྗོད་བཅས་བླ་ན་མེད་པ་གང་ཡོང་བྱས་ཡོད་ཚུལ་ནི་སོ་སོའི་རྣམ་ཐར་ཁག་ཏུ་ཡང་ཡང་འབྱུང་བ་ལྟར་ཡིན།གནས་ཚུལ་འདི་དག་གིས་དོན་དུ་ཅི་ཞིག་སྟོན་ནམ་ཞེ་ན།མན་སོག་གི་རྒྱལ་དཔོན་ཚོས་བོད་ཀྱི་མཐོ་རིམ་ཆོས་ལུགས་མི་སྣ་བེད་སྤྱོད་བྱས་ནས་རང་རང་གི་ཆབ་སྲིད་ཀྱི་དམིགས་ཡུལ་བདེ་བླག་ངང་འགྲུབ་པར་བྱས་ཡོད་པ་དེ་ཡིན།